Пораз који је претрпела аустроугарска Балканска војска у рату са Србијом 1914. године представљао је за Хабзбуршку монархију тежак војнички, морални, али изнад свега политички дебакл и губитак угледа као велике силе. За Србију је то била величанствена војничка победа, која је учврстила њено унутрашње јединство и самопоуздање и донела јој велики углед у свету. Успех српске војске се одразио и на међународном плану јер је допринела поразу аустроугарске војске на руском фронту, па су Немци били присиљени да за време велике битке на Марни пребаце четири своја корпуса на Источни фронт, чиме су покушавали да спасу свог потиснутог савезника што се одразило на очекиване резултате на Западном фронту и у тај мах је спашен Париз. Победе српске војске су утицале на Италију и Румунију да се приближе Антанти, док је Бугарска, која је била решена да уђе у рат против Србије на страни Централних сила, одлучила да због пораза Аустро-угарске војске своју неутралност продужи на још годину дана. Захвалност српској војсци је упутио и француски генерал (потоњи маршал) Жозеф Жофр, јер је као победник у бици на Марни успео да очува француску престоницу а најавио је и да ће српске победе на Церу и Колубари трајно заузимати место у стратегијским студијама у Француској.